CELEX: 32016D2325
Language: lt
Date: 1482105600000
Title: 2016 m. gruodžio 19 d. Komisijos įgyvendinimo sprendimas (ES) 2016/2325 dėl pavojingų medžiagų sąrašo sertifikato, išduodamo pagal Europos Parlamento ir Tarybos reglamentą (ES) Nr. 1257/2013 dėl laivų perdirbimo, formos (Tekstas svarbus EEE )

20.12.2016   
            
            
               LT
            
            
               Europos Sąjungos oficialusis leidinys
            
            
               L 345/131
            
         KOMISIJOS ĮGYVENDINIMO SPRENDIMAS (ES) 2016/2325
   2016 m. gruodžio 19 d.
   dėl pavojingų medžiagų sąrašo sertifikato, išduodamo pagal Europos Parlamento ir Tarybos reglamentą (ES) Nr. 1257/2013 dėl laivų perdirbimo, formos
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. lapkričio 20 d. Europos Parlamento ir Tarybos reglamentą (ES) Nr. 1257/2013 dėl laivų perdirbimo, kuriuo iš dalies keičiami Reglamentas (EB) Nr. 1013/2006 ir Direktyva 2009/16/EB (1), ypač į jo 9 straipsnio 1 dalį,
   kadangi:
   
               (1)
            
            
               Reglamente (ES) Nr. 1257/2013 nustatyti laivų savininkams, administracijoms ir pripažintoms organizacijoms keliami reikalavimai, susiję su laivuose randamų pavojingų medžiagų sąrašo rengimu, tikrinimu per apžiūras ir sertifikavimu;
            
         
               (2)
            
            
               vadovaujantis Reglamento (ES) Nr. 1257/2013 5 straipsnio reikalavimais, laivuose turi būti pavojingų medžiagų sąrašas;
            
         
               (3)
            
            
               pagal Reglamento (ES) Nr. 1257/2013 32 straipsnį įpareigojimas turėti laive pavojingų medžiagų sąrašą esamiems laivams turi būti taikomas nuo 2020 m. gruodžio 31 d., naujiems laivams – ne vėliau kaip nuo 2018 m. gruodžio 31 d., o perdirbti atiduodamiems laivams – nuo Europinio sąrašo paskelbimo pagal Reglamentą (ES) Nr. 1257/2013 dienos;
            
         
               (4)
            
            
               pagal Reglamento (ES) Nr. 1257/2013 8 straipsnį laivų apžiūras turi atlikti administracijų arba jų įgaliotų pripažintų organizacijų pareigūnai. Apžiūrų tikslas – patvirtinti, kad pavojingų medžiagų sąrašas atitinka reglamente nustatytus reikalavimus;
            
         
               (5)
            
            
               vadovaujantis Reglamento (ES) Nr. 1257/2013 9 straipsnio 1 dalimi, sėkmingai užbaigusi pradinę arba pakartotinę laivų apžiūrą, administracija arba jos įgaliota pripažinta organizacija turi išduoti sąrašo sertifikatą. Sąrašo sertifikato forma turi derėti su 2009 m. gegužės 15 d. Honkonge priimtos Tarptautinės konvencijos dėl saugaus ir aplinką tausojančio laivų perdirbimo (Honkongo konvencijos) 3 priedėliu;
            
         
               (6)
            
            
               šiame sprendime numatytos priemonės atitinka pagal Reglamento (ES) Nr. 1257/2013 25 straipsnį įsteigto Laivų perdirbimo reglamento komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąrašų sertifikatų, išduodamų ir tvirtinamų pagal Reglamento (ES) Nr. 1257/2013 9 straipsnį, forma atitinka šio sprendimo priede nustatytą formą.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. gruodžio 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 330, 2013 12 10, p. 1.
   
      PRIEDAS